Kombinácia voľnopredajných analgetík so Serliftom
Dobrý deň, prosím aké voľnopredajné lieky na tlmenie bolesti (hlavy) sa dajú kombinovať so Serliftom, v letáku je uvedené, že by sa malo vyhýbať ibuprofenu,NSAID,a tiež viem o paracetamole, lenže zatiaľ nič iné na trhu neviem nájsť, ďakujem.
Dobrý deň,
ďakujeme za Vašu otázku.
Medzi voľnopredajnými liekmi, ktoré sa používajú na tíšenie bolesti, nie je na trhu dostupný žiaden, ktorého užívanie by bolo úplne bezpečné počas liečby liekom s účinnou látkou sertralín. Pri súčasnom užívaní lieku Serlift spolu s liekom obsahujúcim paracetamol (Paralen, Panadol, a.i.) môže dôjsť k zvýšeniu účinku paracetamolu, vrátane zosilnenia jeho vedľajších účinkov. V prípade podávania nesteroidných protizápalových liekov (naproxen, ibuprofen, diklofenak, a pod.) môže taktiež dôjsť k zosilneniu ich účinku, vrátane zvýšenia rizika vzniku vedľajších účinkov. Z tohto dôvodu sa odporúča pri súčasnom užívaní postupovať s opatrnosťou. V prípade tlmenia bolesti je preto vhodné užívať čo najnižšie dávky analgetika, napríklad paracetamolu, čo najkratší čas.
Ak by bolesť pretrvávala dlhšie, je potrebné kontaktovať lekára, aby takúto kombináciu liekov schválil.
Prajem pekný zvyšok dňa.
S pozdravom
Mgr. Emma Halás Haluščíková